**Notă informativă**

**la proiectul Legii privind importul unor**

**mijloace de transport**

În data de 16 noiembrie 2012 Guvernul României a aprobat prin Memorandumul cu nr. 23783/I.M. transmiterea unei scrisori de intenţie către Ministerul Afacerilor Interne al Republicii Moldova, prin care statul român îşi exprimă disponibilitatea de a dona unele bunuri mobile (două autoturisme de teren şi două ambarcaţiuni de intervenţie), aflate la dotarea Poliţiei de Frontieră Române.

Aceste bunuri au intrat în administrarea Inspectoratul General al Poliției de Frontieră în urma achiziţionării prin programul PHARE 2002, iar în prezent nu mai sunt afectate de obligaţii izvorâte din contracte/acorduri de finanţare.

Prin scrisoarea nr.35/11-2363 din 28.12.2012, Ministerul Afacerilor Interne al Republicii Moldova a precizat că donaţia oferită din partea Ministerului Afacerilor Interne din România va contribui la asigurarea unei mai bune securizări a frontierei comune.

Totodată, folosind avantajele vitezei de deplasare, dotării superioare şi posibilitatea de acces în zone dificile pe care le asigură bunurile menţionate, Poliţia de Frontieră va putea să intervină rapid întru asigurarea controlului frontierei, combaterii criminalităţii transfrontaliere, realizării în limitele competenţei acţiuni de prevenire, depistare şi contracarare a migraţiei ilegale şi a altor infracţiuni transfrontaliere legate de circulaţia ilegală a persoanelor şi mijloacelor de transport, constarea contravenţiilor legate de şederea ilegală a străinilor şi de trecerea ilegală a frontierei de stat de către persoane şi mijloace de transport.

În context, proiectul de Lege privind importul unor mijloace de transport, prevede derogarea de la prevederile Codului vamal al Republicii Moldova nr. 1149-XIV din 20 iulie 2000, ale Codului fiscal nr. 1163-XIII din 24 aprilie 1997 şi ale Legii nr. 1380-XIII din 20 noiembrie 1997 cu privire la tariful vamal pentru introducerea în ţară şi plasarea sub regim vamal de import a trei autovehicule, cu scutirea de plata drepturilor de import şi fără drept de înstrăinare.

Necesitatea adoptării unor norme derogatorii este determinată de prevederile art. 31 alin. (1) al Codului vamal, potrivit căruia importul este regimul vamal în care mărfurile introduse pe teritoriul vamal primesc statutul de mărfuri puse în liberă circulaţie numai după ce sînt plătite drepturile de import şi sînt aplicate măsurile de politică economică.

Potrivit art. 1, subpct. 26) din Codul vamal prin termenul „drepturi de import” se înţelege taxa vamală, taxa pentru procedurile vamale, taxa pe valoarea adăugată, accizele şi orice alte sume care se cuvin statului la importul de mărfuri, încasate de organul vamal în conformitate cu legislaţia; taxa pentru procedurile vamale, orice alte sume care se cuvin statului la exportul de mărfuri, încasate de organul vamal în conformitate cu legislaţia.

Concomitent, art. 20 alin. (4) din Codul vamal stabileşte că este interzisă introducerea şi/sau plasarea sub regimurile vamale de import, de antrepozit vamal, sub destinaţia vamală zonă liberă:

– a mijloacelor de transport auto clasificate la poziţia tarifară 8702 destinate transportării a mai mult de 20 de persoane şi la poziţiile tarifare 8704 şi 8705, precum şi a motoarelor şi a caroseriilor lor, cu termenul de exploatare de peste 10 ani;

– a tractoarelor clasificate la poziţiile tarifare 8701 10 000, 8701 20, 8701 30, 8701 90 900, precum şi a motoarelor şi a caroseriilor lor, cu termenul de exploatare de peste 12 ani;

– a tractoarelor clasificate la poziţiile tarifare 8701 90 110 – 8701 90 500, precum şi a motoarelor şi a caroseriilor lor, cu termenul de exploatare de peste 20 de ani;

– a mijloacelor de transport auto clasificate la poziţia tarifară 8703 (cu excepţia autovehiculelor de epocă), precum şi a motoarelor şi a caroseriilor lor, cu termenul de exploatare de peste 10 ani;

* a autovehiculelor concepute pentru transportul a maximum 20 de persoane clasificate la poziţia tarifară 8702, precum şi a motoarelor şi a caroseriilor lor, cu termenul de exploatare de peste 7 ani.

De menţionat că, beneficiar al mijloacelor de transport este o autoritate publică (Departamentul Poliției de Frontieră al Ministerul Afacerilor Interne), iar mijloacele de transport respective sunt imperios necesare realizării funcţiilor acesteia.

Sub aspect economico-financiar, proiectul Legii privind importul unor mijloace de transport, acestea se acordă cu titlu gratuit-donaţie.

În context, pentru introducerea în ţară a mijloacelor de transport respective, autoritatea interesată va fi scutită de plata drepturilor de import.

Alte cheltuieli vor fi ocazionate de întreţinerea acestora pe măsura utilizării /exploatării lor.

Rezumînd cele enunţate, se consideră judicioasă adoptarea respectivului proiect de Lege, avînd în vedere că autovehiculele ce urmează a fi donate sunt inerente activităţii curente a Poliţiei de Frontieră, fapt ce va asigura o funcţionalitate eficientă şi calitativă prerogativelor sale.

**Ministru Dorin RECEAN**